
Cupreglement

1. Hvert lag består av maksimalt 12 spillere. Max 5 får delta i spillet samtidig, dvs. 1 keeper og 4 utespillere. Det spilles på kunstgress (20 x 40 m.) med 5’er og 7’er mål. Den yngste klassen vil hovedsakelig spille på 5’er mål.  Det spilles med str 3 på ballene i klassen 2010, 2009. i de øvrige klassene brukes str 4 på ballen. 

2. Alle lag er garantert minimum 3 kamper i innledende runder.

3. Spilletiden er 1 x 20 minutter i innledende runder, 1x25 minutter i sluttspillkamper og 1 x 30 minutter i finalene. 

4. Fottøy skal være fotballsko tilegnet til å bruke på kunstgress.

5. Hvert lag skal senest 30 minutter før første kamp levere inn navneliste til hovedsekretariatet.  Dette skjer på særskilt skjema. Det er ikke anledning til å fjerne spillere på dette skjema, men nye spillere kan føres på gjennom hele turneringen inntil skjemaet inneholder 12 - tolv - spillere. En spiller må være oppført på skjemaet for å være spilleberettiget.  

6. Dersom en klubb har med flere lag i samme klasse og ett eller flere lag blir slått ut i innledende runder, kan maks 2 spillere overflyttes til hvert av de gjenværende lag. Overføringen må skje etter begge lags innledende kamper og før sluttspillet starter. Når sluttspillet er i gang (for det laget spilleren skal til eller fra) kan det ikke foretas overføringer. Endringer må meddeles sekretariatet og navn føres på lagskjema med klokkeslett for endring.

7. Keeper: En keeper kan benyttes på flere lag, også i samme klasse. Han/hun må være oppført på alle lagoppstillingene og sekretariatet skal meddeles. En spiller kan spille ute på et lag og være keeper på et annet. Keepere skal være merket med keeper på laglisten. (presisering: keeper som benyttes på flere lag kan ikke under noen omstendighet være utespiller på flere enn ett lag i samme klasse).

8. En spiller kan delta på to lag i forskjellige klasser forutsatt at han/hun holder alder for yngste klasse. Spilleren må være oppført på begge lagoppstillingene og sekretariatet skal meddeles. For evt. overføring av spiller/e ref. pkt. 6) gjelder samme regel som for spillere i samme klasse.

9. Det er kun spillere som er registrert som spillere/medlemmer i klubben som har anledning til å delta i turneringen (dvs. spilleberettiget i hht. NFFs reglement, eller meldt overgang til klubben etter 10. september). Dispensasjon kan gis for inntil 1 spiller pr. lag ved fremvisning av skriftlig tillatelse fra den klubb spilleren er spilleberettiget for. Bruk av ikke spilleberettiget spiller medfører diskvalifikasjon av laget. Begrensningen om max 1 disp-spiller pr. lag gjelder også i sluttspill – dvs. hvis spillere flyttes over fra lag som er utslått så kan ikke disp-spiller flyttes hvis det allerede er en disp-spiller på laget det skal flyttes til.

10. Dersom lag møter til kamp senere enn 5 minutter etter oppsatt tid i programmet, dømmes walkover til motstanderen.

11. Protester må leveres hovedsekretariatet skriftlig senest 1 time etter kampens slutt. Kr. 300.- i protestgebyr, som tilbakebetales dersom protesten blir tatt til følge, må innbetales samtidig. Juryens kjennelse er endelig og kan ikke ankes. Fører protesten til ny kamp, startes denne fra «sudden death» dersom protestgrunnlaget oppsto i et «sudden death-spill».

12. Klasseinndeling etter NFFs bestemmelser for påfølgende sesong. Det kan benyttes 1 overårig spiller som er max ett år for gammel (dersom spilleren inneværende år ikke har spilt for lag på sin egen årgang – NFFs regler). Disp. utover dette kan etter søknad gis i helt spesielle tilfeller. Legitimasjon må kunne fremlegges på forespørsel ved eventuelle protester. Ved protest på alder må lagledelsen hos de som protesterer peke ut hvilke spiller (e) hos motstander de protesterer på.







Kampreglement


1. Avspark foretas av ”hjemmelaget” (som står først i kampprogrammet), Ved draktlikhet skifter ”bortelaget” drakter, evt. benytter vester. Vester kan lånes i sekretariatet.

2. Spillerbytte kan skje når som helst under spillets gang. Bytte skal skje ved lagets tekniske område. Spiller som skal byttes ut må forlate banen før ny spiller kan komme inn på banen. Bytte av målvakt kan gjøres fra mållinjen ved siden av målet.

3. Det kan ikke gjøres mål direkte fra innspark og eventuelle mål annulleres og det dømmes målspark til motstander. Motspiller må være minst 5 meter fra ballen. 

4. Corner tas som ordinær corner. Motspiller må være minst 5 meter fra ballen

5. Målvakten får ikke berøre ballen med hånd eller arm utenfor målfeltet.

6. Straffespark tas fra 8 meters streken, midt foran mål 

7. Målkast erstatter målspark. Det kan kun utføres av målvakten som: 

· Må stå innenfor eget straffesparkfelt
· Ballen må kastes ut av eget straffefelt
· Ikke kan kaste ballen over midtlinjen 
· Målvakten kan ikke berøre ballen for andre gang på egen halvdel uten at den er berørt av med/motspiller. Brudd på denne regel gir indirekte frispark der ballen er berørt andre gang.
· Må sette ballen i spill innen 5 sekunder (etter kontroll på ballen). 
· For sene målkast straffes med indirekte frispark fra midtbanen.

8. Ved målkast er ballen først i spill etter at den har passert linjen som avgrenser straffesparkfeltet. Utespillere kan ikke gå inn i straffesparkfeltet før ballen er i spill. Spiller som gjør dette skal tilsnakkes.

9. For lange målkast straffes med indirekte frispark ved midtstreken.

10. Målvakten kan ikke ta ballen med hendene ved tilbakespill.

11 Når målvakten har ballen i fast grep kan han ikke sette i gang spillet direkte over midtstreken, gjøres dette tildeles motstanderen et indirekte frispark fra midten. Målvakt kan slippe ballen ned og spille den som en utespiller også innenfor straffefeltet (ballen kan da spilles over midtlinjen).


12 Offside dømmes ikke.


13 Utvisning av spiller (e), bedømmelsesgrunner: (gjelder kun 2003 og 2004) 
· Feilaktig innbytte:			- utvisning 1 minutt (ny spiller kan ikke settes inn)
· Forseelser som ellers gir gult kort:	- utvisning 1 minutt (ny spiller kan ikke settes inn)
· Grove forseelser, rødt kort:		- utvisning 3 minutter for laget (dvs: ny spiller kan settes inn etter 3 min.)

Den utviste spiller (rødt kort) er utvist for resten av kampen og må forlate området ved sidelinjen. Vedkommende får karantene minimum 1 kamp, og juryen avgjør etter rapport eventuelle ytterligere forføyninger. Skjer forseelsen i siste kamp for laget i turneringen, vil spilleren bli rapportert til den krets spillerens lag tilhører. Ved alle typer utvisninger er det dommerens skjønn som er avgjørende.

Dersom samme spiller får 2 x utvisninger i samme kamp må spilleren (fra 2. gangs utvisning) stå over resten av kampen.


Ved utvisning av spiller (e) gjelder for øvrig:
Målvakten må bare forlate banen ved grove forseelser, rødt kort. Utespiller soner straffen ved andre utvisningsgrunner. Skulle det p.g.a. utvisninger bli færre enn 2 utespillere igjen på banen på ett av lagene, skal soningen av den siste utvisningen utsettes til ny spiller kan settes inn, men den utviste må forlate banen. Denne erstattes av ny spiller til soningen kan begynne. I sudden death må utvisning sones umiddelbart uavhengig av antall spillere på banen.

[bookmark: _GoBack]Ved utvisning under sudden death der det KUN er 1 utspiller og målvakt på hvert lag erstattes utvist spiller av en ny spiller. Motstanderlaget setter da inn en 3dje spiller i 1 eller 3 min. i forhold til utvisningstiden. Når utvisningstiden er over tar motstanderlaget av sin 3dje spiller.


14 Mål kan gjøres fra hvor som helst på banen, men ikke direkte på avspark (eventuelle mål annulleres og målvakt setter i gang ballen ved målkast). Frispark og straffer idømt i det tiden går ut skal tas før kampen avsluttes. Det må da skytes direkte. Indirekte frispark tas ikke.

15 Om to eller flere lag kommer på samme poengsum etter avsluttet puljespill, avgjøres plassering på følgende måte:
a. Målforskjell
b. Flest lagde mål
c. Innbyrdes oppgjør
d. Loddtrekning

16 Poengberegning vil være 3 for seier, 1 for uavgjort og 0 for tap. Målscore ved walkover er 3-0. Dersom et lag gir walkover i puljespillet og innbyrdes plassering i puljen skal avgjøres ved målforskjell, skal alle lagets kamper (altså: laget som har gitt WO) ha forholdet 3-0. Laget som gir WO plasseres til slutt i puljen. Alle lag er garantert minst 3 kamper i innledende og de 2 beste fra hver pulje går til sluttspill (noe endring i hvilke lag som går videre hvis flere/færre enn 4 lag i puljer).

17 Er resultatet uavgjort etter ordinær tid i sluttspillet, spilles det inntil 3 perioder med «sudden death» (første mål vinner). Hvert lag må ta ut én spiller før hver «sudden death» periode starter.

a. «sudden death» periode varer maks 1 minutt. Lagene har maks 4 spillere.
b. «sudden death» periode varer maks 1 minutt. Lagene har maks 3 spillere.
c. «sudden death» periode varer maks 5 minutter. Lagene har 2 spillere.

· En spiller på hvert lag skal være målvakt og ha drakt med avvikende farge.
· Skadet spiller erstattes med siste spiller som ble tatt av banen.
· Utbytting av spillere er ikke tillatt. Det er kun spillere som deltok på banen ved ordinær sluttid som skal spille under sudden death
· Spilletiden startes med dropp på midtpunktet (hver periode)
· Dersom det ikke scores avgjøres kampen ved straffesparkkonkurranse
· Straffesparkkonkurranse foretas ved «bortelagets» mål


18 For øvrig gjelder NFFs lover og regler.

